MT Il-Ġurnal Uffiċjali tal-Unjoni Ewropea L 112/1

REGOLAMENT TAL-KUMMISSJONI (UE) Nru 364/2014

tal-4 ta’ April 2014

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għall-fenpirossimat, il-flubendiammid, l-isopirażam, il-kresoksim-metil, l-ispirotetramat u t-tijakloprid f’ċerti prodotti jew fuqhom

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,

Billi:

(1) Għall-kresoksim-metil u għat-tijakloprid il-livelli massimi ta’ residwu (MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għall-fenpirossimat, il-flubendiammid, l-isopirażam u l-ispirotetramat l-MRLs ġew stabbiliti fil-Parti A tal-Anness III tal-istess Regolament.

(2) Fil-kuntest tal-proċedura għall-awtorizzazzjoni tal-użu ta’ prodott għall-protezzjoni tal-pjanti li jkun fih is-sustanza attiva fenpirossimat fuq l-għollieq, il-lampun, il-bżar u l-fażola (bil-miżwed) tressqet applikazzjoni skont l-Artikolu 6(1) tar-Regolament (KE) Nru 396/2005 biex jiġu emendati l-MRLs eżistenti.

(3) Fir-rigward tal-flubendiammid, din l-applikazzjoni saret għall-użu fuq il-frawli. Fir-rigward tal-isopirażam, din l-applikazzjoni saret għall-ħxejjex bl-għeruq u bit-tuberi (minbarra l-pitravi taz-zokkor, il-patata u ħxejjex tropikali bl-għeruq u bit-tuberi), il-bżar u l-kukurbiti. Fir-rigward tal-kresoksim-metil, din l-applikazzjoni saret għall-użu fuq l-għanżalor. Fir-rigward tal-ispirotetramat, din l-applikazzjoni saret għall-frawli, il-banana, iż-żebbuġ tal-mejda u l-basal tat-tip shallots. Fir-rigward tat-tijakloprid, din l-applikazzjoni saret għall-ispinaċi u weraq simili.

(4) Skont l-Artikolu 6(2) u (4) tar-Regolament (KE) Nru 396/2005 tressqet applikazzjoni għall-użu tal-ispirotetramat fuq l-ananas. L-applikant isostni li l-użu awtorizzat ta’ dik is-sustanza fuq dik l-għalla fl-Istati Uniti jwassal għal residwi ogħla mill-MRLs fir-Regolament (KE) Nru 396/2005 u li jinħtieġu MRLs ogħla biex ma jkunx hemm ostakli fil-kummerċ għall-importazzjoni ta’ dan il-prodott.

(5) Skont l-Artikolu 8 tar-Regolament (KE) Nru 396/2005 dawn l-applikazzjonijiet ġew evalwati mill-Istati Membri kkonċernati u r-rapporti ta’ evalwazzjoni ntbagħtu lill-Kummissjoni.

(6) L-Awtorità Ewropea dwar is-Sigurtà fl-Ikel, minn hawn ’il quddiem imsejħa “l-Awtorità”, ivvalutat l-applikazzjonijiet u r-rapporti ta’ evalwazzjoni, u eżaminat b’mod partikolari r-riskji għall-konsumaturi u, fejn rilevanti, għall-annimali, u tat l-opinjonijiet motivati dwar l-MRLs proposti (2). L-Aġenzija għaddiet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.

(7) Fl-opinjonijiet motivati tagħha, l-Awtorità kkonkludiet li fir-rigward tal-użu tal-kresoksim-metil fuq l-għanżarol, id-dejta mressqa hija biżżejjed biex jiġi stabbilit MRL ġdid abbażi tal-użu fuq barra fin-naħa ta’ fuq tal-UE. Fir-rigward tal-użu tat-tijakloprid fuq l-ispinaċi u weraq simili, id-dejta li tressqet hija biżżejjed biex jiġi stabbilit MRL ġdid abbażi tal-użu fuq barra fin-naħa ta’ fuq tal-UE fuq l-ispinaċi u l-weraq tal-pitravi biss.

(8) Fir-rigward tal-applikazzjonijiet l-oħra kollha, l-Awtorità kkonkludiet li kienu ġew sodisfatti r-rekwiżiti kollha fir-rigward tad-dejta u li, abbażi ta’ valutazzjoni tal-esponiment tal-konsumatur għas-27 grupp speċifiku Ewropew tal-konsumatur, it-tibdil fl-MRLs mitlub mill-applikanti kien aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-esponiment tul il-ħajja għal dawk is-sustanzi bil-konsum tal-prodotti kollha tal-ikel li jista’ jkun fihom dawn is-sustanzi, u lanqas l-esponiment għal perjodu qasir b’konsum estrem tal-prodotti rilevanti tal-għelieqi ma wrew li kien hemm riskju li jinqabżu l-konsum aċċettabbli ta’ kuljum (ADI) jew id-doża ta’ referenza akuta (ARfD).

(9) Abbażi tal-opinjonijiet motivati tal-Awtorità u waqt li jitqiesu l-fatturi rilevanti tas-suġġett ikkunsidrat, l-emendi xierqa għall-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(10) Għalhekk ir-Regolament (KE) Nru 396/2005 għandu jiġi emendat skont dan.

(11) Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta’ April 2014. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA li jinsabu fuq l-Internet fl-indirizz: http://www.efsa.europa.eu:

Reasoned opinion on the modification of the existing MRLs for fenpyroximate in various crops. EFSA Journal 2013;11(6):3272 [45 pp.]. doi:10.2903/j.efsa.2013.3272.

Reasoned opinion on the modification of the existing MRL for flubendiamide in strawberries. EFSA Journal 2013;11(10):3403 [27 pp.]. doi:10.2903/j.efsa.2013.3403.

Reasoned opinion on the modification of the existing MRLs for isopyrazam in various vegetables. EFSA Journal 2013;11(9):3385 [38 pp.]. doi:10.2903/j.efsa.2013.3385.

Reasoned opinion on the modification of the existing MRL for kresoxim-methyl in azaroles. EFSA Journal 2013;11(7):3344 [25 pp.]. doi:10.2903/j.efsa.2013.3344.

Reasoned opinion on the modification of the existing MRLs for spirotetramat in strawberries, bananas, table olives, pineapples and shallots. EFSA Journal 2013;11(9):3361 [38 pp.]. doi:10.2903/j.efsa.2013.3361.

Reasoned opinion on the modification of the existing MRLs for thiacloprid in spinach and similar leaves. EFSA Journal 2013;11(9):3382 [26 pp.]. doi:10.2903/j.efsa.2013.3382.